L-Ewwel Pitazz – Paragrafi 11-20 Malli nżilt mit-tren u rajt lil kulħadd ġej u sejjer għall-affari tiegħu, għelibni l-biża'. X'ser nagħmel? Lejn min ser indur, billi ma kont naf lil ħadd? Għalhekk, jien għidt lil Omm Alla, "Marija, mexxini, iggwidani." F'daqqa waħda, smajt dan il-kliem ġewwa fija jgħidli nitlaq mill-belt u mmur f'ċertu villaġġ fil-qrib fejn kelli nsib alloġġ tajjeb għal-lejl. Hekk għamilt u fil-fatt sibt li kollox kien preċiż bħalma kienet qaltli Omm Alla. L-għada kmieni ħafna jiena vvjaġġajt lura lejn il-belt u dħalt fl-ewwel knisja li rajt (il-Knisja ta' San Ġakbu fi Triq Grojecka f'Ochota, subborg ta' Varsavja). Hemmhekk bdejt nitlob sabiex inkun naf iżjed x'inhi r-rieda ta' Alla. Kien hemm il-quddies, waħda wara l-oħra. Waqt waħda minnhom jiena smajt il-kliem: Mur għand dak il-qassis (Dun James Dabrowski, kappillan tal-parroċċa ta' San Ġakbu) u għidlu kollox; huwa jgħidlek x'għandek imbagħad tagħmel. X'ħin spiċċat il-Quddiesa, jiena dħalt fis-sagristija. Jiena għidt lill-qassis dak kollu li kien ġara ġewwa ruħi, u tlabtu jagħtini parir fejn nista' nidħol soru, f'liema ordni reliġjuża. Għall-ewwel il-qassis kien sorpriż, imma qalli li għandu jkolli fiduċja qawwija li Alla kien ser jipprovdi għall-ġejjieni tiegħi. "Għalissa," huwa qal, "jiena ser nibgħatek għand waħda sinjura twajba (Aldona Lipszycowa) u inti oqgħod għandha sakemm tidħol fil-kunvent." Meta mort għand is-sinjura laqgħetni b'ġentilezza kbira. Waqt li kont noqgħod għandha, kont qiegħda nfittex kunvent, imma kull fejn ħabbatt bieb ta' kunvent, ma laqgħunix u reġgħu bagħtuni lura. Qalbi kienet mimlija dwejjaq, u jiena għidt lill-Mulej Ġesu', "Għinni; tħallinix waħdi." Fl-aħħar ħabbatt fuq il-bieb tagħna. Meta l-Madre Superjura, il-Madre Ġenerali preżenti Michael , ħarġet tilqagħni – wara konverżazzjoni qasira, qaltli mmur għand is-Sinjur tad-dar u nistaqsih jekk jaċċettanix. Jiena fhimt mill-ewwel li kelli nistaqsi din il-ħaġa lill-Mulej Ġesu', B'ferħ kbir, mort fil-kappella u saqsejt lil Ġesu': "Sid ta' din id-dar, Int taċċettani? Hekk qaltli npoġġilek il-mistoqsija waħda minn dawn is-sorijiet." F'daqqa waħda jien smajt din il-vuċi: Dan żgur li Jiena naċċetta; inti qiegħda ġewwa Qalbi. Meta ġejt lura mill-kappella, il-Madre Superjura staqsietni qabel kollox: "Mela, is-Sinjur aċċettak?" Jiena weġibt: "Iva". (Hija qaltli) "Jekk is-Sinjur aċċetta, mela jiena wkoll naċċetta." U hekk jiena ġejt aċċettatta. Imma għal ħafna raġunijiet kelli nibqa' fid-dinja għal iktar min sena ma' dik il-mara twajba (Aldona Lipszycowa), iżda ma rġajtx mort lura fid-dar tiegħi stess. F'dak iż-żmien jiena kelli nitqabad ma' ħafna diffikultajiet, imma Alla kien ġeneruż ħafna miegħi bil-grazzji tiegħu. Xewqa dejjem tiżdied għal Alla bdiet taħkimni. Is-sinjura, għalkemm ruħ tajba, ma setgħetx tifhem il-ferħ tal-ħajja reliġjuża u, bil-qalb tajba tagħha bdiet tagħmel pjanijiet oħra għall-ġejjieni tiegħi. Imma, jiena kont qiegħda inħoss li kelli qalb hekk kbira li xejn ma kien ser ikun jista' jimlieha. U għalhekk jiena dort bix-xewqa kollha tar-ruħ tiegħi lejn Alla. Kien waqt l-ottava ta' Corpus Christi (25 ta' Ġunju 1925). Alla mlieli ruħi bid-dawl interjuri ta' għarfien iktar fil-fond Tiegħu bħala Tjubija Suprema u Sbuħija Suprema. Sirt naf kemm Alla jħobbni. Ma tintemm qatt l-imħabba Tiegħu għalija. Kien waqt il-vespri. Bi kliem sempliċi, li ħareġ bla ebda sforz mill-qalb, jiena għamilt vot ta' kastita' perpetwa lil Alla. Minn dak il-waqt jien ħassejt intimita' ikbar ma' Alla, l-Għarus tiegħi. Minn dak il-waqt jien għamilt ċella żgħira ġewwa qalbi fejn dejjem żammejt kumpanija lil Ġesu'. Sa fl-aħħar wasal iż-żmien meta nfetaħ għalija l-bieb tal-kunvent- kien l-1 ta' Awissu (1925), filgħaxija, lejliet il festa tal-Madonna tal-Anġli. Ħassejtni ferħana rrid intir; donni kont dħalt fil-ħajja tal-Ġenna. Talba waħda kienet ħierġa bil-qawwa minn qalbi, waħda ta' radd il-ħajr. Imma wara tliet ġimgħat ndunajt li hawnhekk hawn ftit wisq ħin għat-talb u nbaħt b'ħafna affarijiet oħrajn li kienu qegħdin iħejju lil ruħi biex nidħol f'komunita' reliġjuża li tkun iktar stretta. Dan il-ħsieb ħakem lir-ruħi sewwa, imma r-rieda ta' Alla ma kenitx fih. Xorta waħda, il-ħsieb, jew aħjar it-tentazzjoni, kompla jikber u jikber u wasal il-punt fejn, jum fost l-oħrajn, iddeċidejt li ngħarraf bit-tluq tiegħi lill-Madre Superjura u nitlaq mill-kunvent darba għal dejjem. Imma Alla poġġa ċ-ċirkustanza hekk li ma stajtx nsib lill-Madre Superjura (Michael). Qabel ma dħalt fis-sodda dħalt fil-kappella ż-żgħira , u tlabt lil Ġesu' sabiex ikun Hu li jagħtini d-dawl f'din il-ħaġa. Imma ma rċevejt xejn f'ruħi ħlief li ma stajtx noqgħod bi kwieti; ħaġa stramba li ma stajtx nifhimha. Imma minkejja kollox, iddeċidejt li nfittex lill-Madre Superjura l-għada filgħodu dlonk wara l-Quddiesa u ngħidilha bid-deċiżjoni li kont ħadt. Wasalt fiċ-ċella tiegħi. Is-sorijiet kienu diġa' fis-sodda – kienu tfew id-dawl. Jiena dħalt fiċ-ċella mimlija dieqa u dwejjaq; ma kontx naf x'ser naqbad nagħmel bija nnifsi. Intfajt għal tuli fl-art u bdejt nitlob bil-ħerqa sabiex insir naf x'inhi r-rieda ta' Alla. Ħemda kullimkien bħal ġewwa t-tabernaklu. Is-sorijiet kollha kienu qegħdin jistrieħu bħal ostji bojod magħluqin fil-kalċi ma' Ġesu'. Miċ-ċella tiegħi biss Alla seta' jisma' t-tnehid ta' ruħ. Jiena ma kontx naf li ma kienx suppost titlob fiċ-ċella mingħajr permess wara d-disgħa. Ftit wara , dija mliet iċ-ċella tiegħi, u fuq il-purtiera jiena rajt wiċċ Ġesu' mnikket ħafna. Kien hemm ġrieħi miftuħin fuq Wiċċu, u dmugħ kbir kien nieżel fuq il-gverta. Ġaladarba ma kontx naf x'kien ifisser dan kollu, jien staqsejt lil Ġesu': "Ġesu' min weġġgħek daqshekk?" U Ġesu' qalli: Ser tkun int li tikkaġunali dan l-uġigħ jekk inti tħalli dan il-kunvent. Jiena għal hawn sejjaħtlek u għal imkien iżjed; u Jiena ħejjejt ħafna grazzji għalik. Tlabt lil Ġesu' jiskużani u dlonk biddilt id-deċiżjoni tiegħi. Il-jum ta' wara kien jum il-qrar. Jiena tgħarraft lill-konfessur dak kollu li kien ġara ġewwa r-ruħ tiegħi, u l-konfessur wieġeb li, minn dan, ir-rieda ta' Alla kienet ċara li jiena kelli nibqa' f'din il-kongregazzjoni u li jiena lanqas biss ma kelli naħseb f'ordni reliġjuża oħra. Minn dak il-waqt 'il quddiem, dejjem ħassejtni ferħana u kuntenta. Ftit wara, ħassejtni marida (għeja ġenerali). L-għażiża Madre Superjura bagħtitni flimkien ma' żewġ sorjiet oħra għal ftit mistrieħ fi Skolimow, mhux bogħod minn Varsavja. Kien f'dak iż-żmien li jiena tlabt lill-Mulej jurini għal min iktar kelli nitlob. Ġesu' qalli li, fil-lejl ta' wara, Huwa kellu jgħarrafni għal min kelli nitlob. (Il-lejl ta' wara) jiena rajt l-Anġlu Kustodju tiegħi, li ordnali nimxi warajh. F'mument wieħed sibt ruħi f'post mimli ċpar u nar fejn kien hemm folla kbira ta' erwieħ qegħdin ibatu. Kienu qegħdin jitolbu bil-ħeġġa, imma bl-ebda siwi, għalihom stess; aħna biss nistgħu ngħinuhom. Il-fjammi li kienu jaħarquhom lili ma missewnix. L-Anġlu Kustodju tiegħi ma telaqnix fl-ebda waqt. Jiena staqsejt lil dawn l-erwieħ x'kienet l-ikbar sofferenza tagħhom. B'vuċi waħda huma weġbuni li l-ikbar turment tagħhom kien ix-xewqa kbira tagħhom għal Alla. Rajt lill-Madonna żżur l-erwieħ fil-Purgatorju. L-erwieħ isejħulha 'Il-Kewkba tal-Baħar'. Hija ġġibilhom is-serħan. Jiena ridt inkompli nitkellem magħhom iktar, imma l-Anġlu Kustodju tiegħi sejjaħli biex nitlaq. Aħna ħriġna minn dak il-ħabs ta' tbatija. (Smajt vuċi nterna) tgħid: Il-ħniena Tiegħi dan ma tridux, imma l-ġustizzja hekk titlob. Minn dak iż-żmien 'il hawn, jiena ninsab f'għaqda iktar mill-qrib ma' l-erwieħ li qedgħin ibatu.
Djarju ta' Swor Fawstina – L-1 Pitazz (par.11-20)